Звернем увагу і на тое, як стыльна, з густам сталі дзеці апранацца. Цяпер над кожным з удзельнікаў шчыруюць не адно бацькі і выкладчыкі, але і, даволі часта, цэлыя каманды дызайнераў і стылістаў. Ва ўсіх удзельнікаў — як мінімум па два шыкоўныя строі: нацыянальныя, менавіта сцэнічныя, са “спасылкамі” на вобразна-тэматычны лад абранай песні, і дзіцяча-падлеткавыя, “модненькія”, ды не растыражаваныя. Здаралася, было і па тры-чатыры змены ўбрання: не толькі для кожнай з песень, у залежнасці ад іх стылю і тэматыкі, але і для агульных выхадаў, лёсавання. Усё, як у дарослых. І нават лепей.